  Туспуктэм: vk.com (Ольга Никифорова) Наталия Сильвестрова Глазкарысь дышетӥсьёсты дасясь В. Г. Короленко нимо кун институтын анай кылъёслы сӥзем арня кутскиз. Со улсын пӧртэм ужрадъёс ортчозы, кылсярысь, мастер-классъёс, кытын студентъёс асьсэ анай кылзы сярысь вералозы, лулчеберетэнызы тодматозы. Со сярысь ивортодэтъя «Удмуртия» агентстволы пединститутысь кунсьӧр кылъёсъя но удмурт кылосбуръя кафедраысь доцент Ольга Никифорова ивортӥз. « Та ужрад сямлы пӧрмемын ини, арысь аре паськыта гинэ, малы ке шуоно пӧртэм национальностьёсын дышетскисьёс дышетско, котькудӥзлэн аслаз вордскем кылыз. Ми тани, удмуртъёс, мифъёс дасяськомы » Ольга Никифорова, Глазкар пединститутысь кунсьӧр кылъёсъя но удмурт кылосбуръя кафедраысь доцент Арня «Я успешная, потому что деревенская» пумиськонэн усьтӥськиз. Ужрадлэн куноез пединститутэз йылпумъям адями, блогер Алиса Мелехина студентъёсын анай кылэз тодонлэн пайдаез сярысь вераськиз. Со пусйиз, адямилэн кылыз, солэн кытын вордскемез но кин луэмэз азинлыке вуттӥсь тӥрлык луэ, сое быгатыса кутыны кулэ. 20-тӥ тулыспалэ чебер лыдӟонъя вожвылъяськон ортчоз. Туэ со Кузебай Герд но Ашальчи Оки вордскем дырысен 125 ар тырмонлы сӥземемын луоз. Институтысь студентъёс сяна, лыдӟонъёсы быдэс элькунысь школаосысь но шор ёзо ӧнер дышетсконниосысь дышетскисьёс пыриськозы. 21-тӥ тулыспалэ, Анай кыллэн нуналаз, арня «Взаимодействие литературы и фольклора» ужрадэн йылпумъяськоз. Студентъёсын Глазкарысь «Чупчи гуръёс» калыккылос ансамбль пумиськоз. Соос асьсэ уженызы тодматозы, кырӟан-эктонъёссэс возьматозы. Ольга Никифоровалэн верамезъя, студентъёс ужрадъёслы мыло-кыдо дасясько но пырисько. Соос анай кылэз тодонлэсь но сое азинтонлэсь кулэлыксэ, таӵе ужрадъёслэсь пайдазэс валало шуыса пусйиз. Тодэ вайытом, Ижкарын пор лулчеберетлы сӥзем арня ортче. Озьы ик ивортодэтъя «Удмуртия» агентство Анай кыллэн калыккуспо нуналэзлы вожвылъяськон ялӥз. Тегъёс: Лулчеберет йӧскалыклулчеберет Глазкар Удмуртия удмурткыл  